Oldu (Qasım bəy Zakir)
Keçdi növbəti-zimistan,
Yenə fəsli-bahar oldu. 
Əndəlibi-binəvanın 
Sənəti ahü zar oldu.

Yasəmənü gülü lalə 
Bir çəməndə qurub halə; 
Ərğüvan tutub piyalə, 
Nərgis içib xumar oldu.

Əmr olundu, abi-niysan! 
Cansızlara bəxş etdi can. 
Yenə təzələndi dövran, 
Nə gözəl ruzigar oldu!

Səbzpuş olub çəmənlər,
Qaldıdı hər şükufə sər. 
Oyan, ey bəxti-bixəbər, 
Yatan hamı bidar oldu.

Əlac oldu hər bimarə, 
Tapıldı dərdinə çarə.
Elə, həsrət qalan yarə 
Zakiri-dilfikar oldu.

Gəraylılar